Menené všeobecne záväzným nariadením č. 3/2008.

Všeobecne záväzné nariadenie
hlavného mesta Slovenskej republiky Bratislavy
č. 5/2007
zo 4. októbra 2007
o poskytovaní starostlivosti a o úhrade za poskytovanú starostlivosť v  resocializačnom stredisku pre drogovo závislých

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave, § 47 ods. 13, § 48 ods. 5 a § 63 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov ustanovuje:

§ 1
Úvodné ustanovenie

Toto všeobecne záväzné nariadenie hlavného mesta Slovenskej republiky Bratislavy upravuje poskytovanie stravovania vrátane spôsobu zabezpečovania stravovania, poskytovanie bývania, spôsob určenia úhrady a výšku úhrady za stravovanie a bývanie, výšku úhrady a spôsob platenia úhrady za starostlivosť fyzickej osobe, ktorej sa poskytuje starostlivosť v resocializačnom stredisku pre drogovo závislých (ďalej len „resocializačné stredisko“).

Poskytovanie stravovania
§ 2

(1) V resocializačnom stredisku sa poskytuje celodenné stravovanie.)

(2) Stravovanie sa zabezpečuje prípravou stravy v stravovacej prevádzke resocializačného strediska.

(3) Stravovanie v resocializačnom stredisku sa môže zabezpečiť aj iným vhodným spôsobom.

(4) Poskytovaním stravovania v resocializačnom stredisku je aj príprava stravy v rámci pracovnej terapie vykonávanej pod dozorom odborne spôsobilej osoby.

§ 3

(1) Strava sa pripravuje podľa jedálneho lístka zostaveného na každý druh podávanej stravy. Jedálny lístok zostavuje stravovacia komisia zriadená riaditeľom resocializačného strediska (ďalej len „riaditeľ“). Členom stravovacej komisie je diétna sestra a zvolený zástupca osôb ubytovaných v resocializačnom stredisku.

(2) Strava sa poskytuje v súlade so zásadami zdravej výživy a s prihliadnutím na vek fyzických osôb podľa stravných jednotiek.

(3) Diétna strava sa poskytuje na základe odporúčania ošetrujúceho lekára.

Výška úhrady za poskytovanie stravovania
§ 4

(1) Stravná jednotka s počtom odoberaných jedál zodpovedajúcich celodennému stravovaniu,1) v resocializačnom stredisku je na deň a osobu 100 Sk až 130 Sk.

(2) Výšku stravnej jednotky z rozpätia ustanoveného v odseku 1 určuje riaditeľ. 

(3) Stravná jednotka určená riaditeľom sa zvyšuje o 25% pre osobu, ktorej sa poskytuje diétna strava.

(4) Stravná jednotka určená podľa odsekov 1 až 3 sa zaokrúhľuje na koruny nahor.

(5) Rozdiely v stravných jednotkách sa vyrovnávajú ku koncu štvrťroka tak, aby stravná jednotka bola v priemere dodržaná.

§ 5

Výška úhrady za stravovanie na deň a osobu v resocializačnom stredisku sa určí vo výške stravnej jednotky podľa § 4.

Poskytovanie bývania
§ 6

V resocializačnom stredisku sa resocializácia drogových závislostí a iných závislostí vykonáva pobytovou formou najviac 24 mesiacov.

§ 7

Na účely poskytovania bývania v resocializačnom stredisku sa považuje za:

a)	príslušenstvo obytnej miestnosti WC, kúpeľňa, ak sú súčasťou obytnej miestnosti alebo ak sú priamo k nej priľahlé,

b)	prevádzkové zariadenie obytnej miestnosti a príslušenstva obytnej miestnosti najmä rozvod elektrickej energie, rozvod vody, rozvod plynu, odvádzanie odpadových vôd a hygienické zariadenie,

c)	vybavenie obytnej miestnosti najmä lôžko, stôl, stolička, skriňa a záclona alebo žalúzie, 

d)	vybavenie  príslušenstva obytnej miestnosti najmä zrkadlo,  svietidlo, záchodová misa, umývadlo,

e)	spoločné priestory najmä spoločenská miestnosť, jedáleň, chodba, práčovňa a kotolňa, 

f)	vybavenie spoločných priestorov najmä svietidlo, stôl, stolička,

g)	vecné plnenia spojené s bývaním najmä vykurovanie, dodávka teplej vody, dodávka elektrickej energie, dodávka plynu, dodávka vody, odvádzanie odpadových vôd, osvetlenie, kontrola a čistenie komína, odvoz odpadu, odvoz splaškov a čistenie žúmp a vybavenie zariadenia spoločnou televíznou anténou a rozhlasovou anténou.

§ 8
Výška úhrady za poskytovanie bývania

Výška úhrady za bývanie v resocializačnom stredisku je na deň a osobu 70 Sk.

§ 9
Výška úhrady za poskytovanie starostlivosti

(1) Výška úhrady za starostlivosť v resocializačnom stredisku sa určí ako súčet výšky úhrady za stravovanie a bývanie.

(2) Celková výška úhrady za starostlivosť sa zaokrúhľuje na celé koruny nadol.

(3) Úhrada za starostlivosť sa platí za kalendárny mesiac, v ktorom sa osobe starostlivosť v resocializačnom stredisku poskytuje. 

(4) Úhrada za starostlivosť je splatná najneskôr do 15. dňa nasledujúceho mesiaca. Pri nástupe do resocializačného strediska počas kalendárneho mesiaca sa úhrada za starostlivosť platí odo dňa nástupu podľa počtu dní, počas ktorých sa osobe poskytuje starostlivosť, do konca kalendárneho mesiaca.

(5) Úhradu za starostlivosť za prvý mesiac je osoba povinná uhradiť pri nástupe do resocializačného strediska.

(6) Pri prerušení poskytovania starostlivosti v resocializačnom stredisku s povolením riaditeľa sa výška úhrady za starostlivosť znižuje o 50% z výšky úhrady určenej v odseku 1, za každý deň prerušenia poskytovania starostlivosti.

(7) Pri prerušení poskytovania starostlivosti bez povolenia riaditeľa sa zaplatená úhrada za starostlivosť nevracia.

(8) Pri učení výšky úhrady za starostlivosť v resocializačnom stredisku sa prihliada na príjem občana podľa osobitného predpisu.)

§ 10
Účinnosť

Toto všeobecne záväzné nariadenie nadobúda účinnosť 1. novembra 2007.

Ing. Andrej Ďurkovský
primátor